أضولف هيطلر

أضولف هيطلر (بلألمانية: Adolf Hitler) (تولد ف 20 أبريل 1889 ف براوناو آم إين - نتاحر ف 30 أبريل 1945 ف برلين) كان سياسي ألماني و لقايد ولمؤسس ديال لحزب د لعمًال لألماني ليشتيراكي، اللي معروف تا بسميت لحزب النازي. هيطلر حكم ألمانيا ما بين 1933 و 1945 وكانت لمناصب ديالو هي مستشار الدولة (1933 - 1945) و لقايد (فورر، ، مابين 1934 و 1945). ختارتو لمجلة ديال التايم واحد ما بين 100 د الناس اللي خلاو أكبر أثر فالتاريخ د بنادم فلقرن لعشرين.

شارك هيطلر مع ألمانيا فلحرب لعالمية اللًولا وخدا عليها أوسمة. ف 1920 دخل للحزب النًازي و ولاً الشاف ديالو ف 1921. ف 1923 دار محاولة د لينقيلاب اللي مانجحاتش ودخل موراها للحبس. مورا ما خرج من لحبس لقا راسو ولاً معروف و بزاف د الناس تيشجعوه وتاتعجبهم لأفكار ديالو.

ف 1933، ربح هيطلر لينتيخابات و ولاً لمستشار د ألمانيا و دار سياسة شمولية ودكتاتورية وفاشية. ف 1939، هاجمات ألمانيا اللي حاكمها هيطلر على پًولونيا، وبدات لحرب لعالمية التانية. فاللول د لحرب، حتلات ألمانيا تقريبا أوروپا كاملة و بزاف د لأراضي فإفريقيا و آسيا، و التلت د لأراضي د ليتيحاد السوڤياتي. ولكن الدول د لحلفاء أترجع و هي اللي أتربح لحرب. من مورا ما خسرات ألمانيا لحرب، نتاحر هيطلر ومراتو نهار 30 أبريل 1945 وتحرقات لجتة ديالو فبرلين.

لأغلبية د الناس فلعالم تيعتابرو هيطلر و داكشي اللي دار خايبين وماشي أخلاقيين. تيتعتابر واحد من اللي تسببو فلموت د عدد كبير د الناس مدنيين و عسكر فلوقت د لحرب لعالمية التانية.
 مصادر 


تصنيف:السياسة د ألمانيا
تصنيف:تاريخ د ألمانيا
تصنيف:بيوغرافيا د رجال
تصنيف:زيادة 1889
تصنيف:وفيات 1945
تصنيف:مقالات فيها مصدر و 3000 بايت